钦定古今图书集成/明伦汇编/官常典/第498卷 > 耶律突吕不
## 钦定古今图书集成/明伦汇编/官常典/第498卷 > 耶律突吕不

按《辽史耶律铎臻传》：“铎臻弟突吕不，字铎衮。幼聪敏，
嗜学，事太祖见器重。及制契丹大字，突吕不赞成为
多。未几，为文班林牙，领国子博士，知制诰。明年，受诏
撰决狱法。太祖略燕，诏与皇太子及王郁攻定州。师
还，至顺州，幽州马步军指挥使王千率众来袭，突吕
不射其马踬，擒之。天赞二年，皇子尧骨为大元帅，突”
吕不为副。既克平州，进军燕、赵，攻下曲阳、北平。至易
州，易人来拒，逾壕而阵。李景章出降，言城中人无斗
志。大元帅将修攻具，突吕不谏曰：“我师远来，人马疲
惫，势不可久留。”乃止。军还，大元帅以其谋闻，太祖大
悦，赐赉优渥。车驾西征，突吕不与大元帅为先锋，伐
党项有功。太祖犒师水精山，大元帅东归，突吕不留
屯西南部。复讨党项，多获而还。太祖东伐大𬤇，撰降
而复叛，攻之，突吕不先登。渤海平，承诏铭太祖功德
于永兴殿壁。班师已下州郡往往复叛，突吕不从大
元帅攻破之。淳钦皇后称制，有飞语中伤者，后怒，突
吕不惧而亡。太宗知其无罪，召还。天显三年，讨乌古
部，俘获甚众。伐唐，以突吕不为左翼，攻唐军霞沙寨，
降之。十一年，送晋主石敬瑭入洛。及大册，突吕不总
礼仪事，加特进、检校太尉。会同五年，卒。